Talle sterf in KZN-ongeluk(Argieffoto: @WCHEMS/Twitter) Minstens sewe persone is Dinsdagoggend dood op die R34 tussen Vryheid en Ulundi in KwaZulu-Natal. Die provinsiale paramedici het gesê sewe persone het noodlottige beserings opgedoen in die ongeluk tussen ŉ motor en ŉ bakkie. “Ses pasiënte is op die toneel behandel en na ŉ hospitaal geneem,” het Robert McKenzie, woordvoerder van die KwaZulu-Natalse nooddienste, op Twitter bevestig. Kapt. Nqobile Gwala, woordvoerder van die polisie, het aan Maroela Media gesê die polisie in Vryheid ondersoek ŉ saak van strafbare manslag. Die oorsaak van die ongeluk is nog nie bekend nie. Die polisie stel verder ondersoek in. Maroela Media verneem nog twee persone het intussen ook aan hul beserings beswyk, maar dit is nog nie amptelik bevestig nie. Twee kinders, onderskeidelik drie en vyf jaar oud, is bewering ook onder die sterfgevalle. Volgens ŉ voorlopige ondersoek het die bestuurder van ŉ Mazda 3 glo versuim om by ŉ stopstraat stil te hou en het ŉ Ford Ranger reg van voor getref.